CELEX: 32016D1887
Language: mt
Date: 2016-10-24 00:00:00
Title: Deċiżjoni ta' Implimentazzjoni tal-Kummissjoni (UE) 2016/1887 tal-24 ta' Ottubru 2016 li tistabbilixxi r-rekwiżiti standard għall-preżentazzjoni mill-Istati Membri tal-applikazzjonijiet, tar-rapporti u tat-talbiet għall-ħlas tal-programmi ta' stħarriġ dwar is-saħħa tal-pjanti (notifikata bid-dokument C(2016) 6704) (Test b'rilevanza għaż-ŻEE)

26.10.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 291/15
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/1887
   tal-24 ta' Ottubru 2016
   li tistabbilixxi r-rekwiżiti standard għall-preżentazzjoni mill-Istati Membri tal-applikazzjonijiet, tar-rapporti u tat-talbiet għall-ħlas tal-programmi ta' stħarriġ dwar is-saħħa tal-pjanti
   
      
         (notifikata bid-dokument C(2016) 6704)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 652/2014 tal-Parlament Ewropew u tal-Kunsill tal-15 ta' Mejju 2014 li jistabbilixxi dispożizzjonijiet għall-ġestjoni tan-nefqa marbuta mal-katina alimentari, mas-saħħa tal-annimali u mat-trattament xieraq tal-annimali, u marbuta mas-saħħa tal-pjanti u mal-materjal riproduttiv tal-pjanti, li jemenda d-Direttivi tal-Kunsill 98/56/KE, 2000/29/KE u 2008/90/KE, ir-Regolamenti (KE) Nru 178/2002, (KE) Nru 882/2004 u (KE) Nru 396/2005 tal-Parlament Ewropew u tal-Kunsill, id-Direttiva 2009/128/KE tal-Parlament Ewropew u tal-Kunsill u r-Regolament (KE) Nru 1107/2009 tal-Parlament Ewropew u tal-Kunsill u li jħassar id-Deċiżjonijiet tal-Kunsill 66/399/KEE, 76/894/KEE u 2009/470/KE (1), u b'mod partikolari l-Artikolu 36(5) tiegħu,
   Billi:
   
               (1)
            
            
               Fost affarijiet oħra, ir-Regolament (UE) Nru 652/2014 jistabbilixxi d-dispożizzjonijiet għall-ġestjoni tal-infiq marbut mas-saħħa tal-pjanti u mal-materjal tar-riproduzzjoni tal-pjanti, u r-rekwiżiti għall-preżentazzjoni u għall-kontenut tal-programmi nazzjonali dwar il-preżenza tal-organiżmi ta' ħsara (“il-programmi ta' stħarriġ”).
            
         
               (2)
            
            
               L-Artikolu 21(1) tar-Regolament (UE) Nru 652/2014 jistipula li kull sena, sa mhux ' tard mill-31 ta' Mejju, l-Istati Membri għandhom jippreżentaw il-programmi nazzjonali maħsubin biex jibdew fis-sena ta' wara, u li jixtiequ japplikaw għal għotja għalihom, lill-Kummissjoni.
            
         
               (3)
            
            
               L-Artikolu 23 tar-Regolament (UE) Nru 652/2014 jistipula li kull sena, sa mhux aktar tard mit-30 ta' April, għal kull programm nazzjonali annwali jew pluriennali approvat, l-Istati Membri għandhom iressqu rapport annwali tekniku u finanzjarju dettaljat li jkopri s-sena preċedenti, lill-Kummissjoni. Huwa jistipula wkoll li kull sena, sa mhux aktar tard mill-31 ta' Awwissu, għal kull programm nazzjonali approvat, l-Istati Membri għandhom iressqu rapport finanzjarju intermedju lill-Kummissjoni.
            
         
               (4)
            
            
               L-Artikolu 24 tar-Regolament (UE) Nru 652/2014 jistipula li kull sena, sa mhux aktar tard mit-30 ta' April, għal kull programm ta' stħarriġ approvat, l-Istati Membri għandhom iressqu talba għall-ħlas tal-programmi implimentati matul is-sena preċedenti lill-Kummissjoni.
            
         
               (5)
            
            
               Wara l-adozzjoni tar-Regolament (UE) Nru 652/2014, għandhom jiġu stabbiliti r-rekwiżiti standard għall-kontenut u għall-preżentazzjoni mill-Istati Membri tal-programmi nazzjonali ta' stħarriġ, kif inhu ddefinit fl-Artikolu 21 ta' dak ir-Regolament.
            
         
               (6)
            
            
               Barra minn hekk, għandhom jiġu stabbiliti r-rekwiżiti standard għall-kontenut tar-rappurtar intermedju u finali, li jinkludi t-talbiet għall-ħlas wara l-implimentazzjoni tal-programmi ta' stħarriġ, kif hemm iddefinit fl-Artikoli 23 u 24 tar-Regolament (UE) Nru 652/2014.
            
         
               (7)
            
            
               Biex ikun hemm konformità mal-leġiżlazzjoni tal-Unjoni li qed tevolvi, il-mudelli elettroniċi standard għall-applikazzjoni u għar-rappurtar intermedju u finali, inklużi t-talbiet għall-ħlas, se jingħataw fis-sit web tal-Kummissjoni, u għandhom jintużaw għall-programmi ta' stħarriġ, biex jiffaċilitaw il-modifiki meħtieġa jew biex jiddaħħlu aktar dettalji. Il-Kummissjoni tinforma lill-Istati Membri u tiddiskuti magħhom il-modifiki kollha meħtieġa tal-mudelli elettroniċi standard fil-qafas tal-Kumitat Permanenti dwar il-Pjanti, l-Annimali, l-Ikel u l-Għalf. Il-mudelli standardizzati elettroniċi se jkunu disponibbli mis-sit web tal-Kummissjoni sa mhux aktar tard mill-ewwel ġimgħa ta' Marzu (għar-rapporti finali u għat-talbiet tal-ħlas), sal-ewwel ġimgħa ta' April (għall-applikazzjonijiet) u sal-ewwel ġimgħa ta' Lulju (għar-rapporti intermedji) tas-sena kkonċernata.
            
         
               (8)
            
            
               Il-miżuri previsti f'din id-Deċiżjoni jikkonformaw mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Din id-Deċiżjoni tikkonċerna r-rekwiżiti standard għall-preżentazzjoni tal-applikazzjonijiet għall-għotjiet, tar-rapporti u tat-talbiet għall-ħlas tal-programmi ta' taħriġ annwali u pluriennali li jwettqu l-Istati Membri dwar il-preżenza ta' organiżmi ta' ħsara għall-pjanti jew għall-prodotti tal-pjanti, li jikkonformaw mal-kundizzjonijiet stipulati fl-Artikolu 19 tar-Regolament (UE) Nru 652/2014.
   Artikolu 2
   Il-programmi ta' stħarriġ imsemmija fl-Artikolu 21(1) tar-Regolament (UE) Nru 652/2014 għandhom jitressqu elettronikament permezz tal-mudell elettroniku rilevanti indikat fl-Anness I.
   Artikolu 3
   Ir-rapporti finanzjarji intermedji imsemmija fl-Artikolu 23 tar-Regolament (UE) Nru 652/2014 għandhom jitressqu elettronikament permezz tal-mudell elettroniku rilevanti indikat fl-Anness II.
   Artikolu 4
   Ir-rapporti tekniċi u finanzjarji annwali msemmija fl-Artikolu 23 tar-Regolament (UE) Nru 652/2014, u t-talbiet għall-ħlas imsemmija fl-Artikolu 24 tal-istess Regolament għandhom jitressqu elettronikament permezz tal-mudelli elettroniċi rilevanti indikati fl-Anness III.
   Artikolu 5
   Din id-Deċiżjoni għandha tapplika għall-preżentazzjoni tal-programmi ta' stħarriġ imsemmija fl-Artikolu 2 u għar-rapporti msemmija fl-Artikoli 3 u 4 sa mill-1 ta' Jannar 2017.
   Artikolu 6
   Din id-Deċiżjoni hija indirizzata lill-Istati Membri.
   
      Magħmul fi Brussell, l-24 ta' Ottubru 2016.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 189, 27.6.2014, p. 1.
   
      ANNESS I
      Il-mudell speċifiku li għandu jintuża għall-preżentazzjoni tal-programmi nazzjonali pluriennali ta' stħarriġ imsemmija fl-Artikolu 2 huwa disponibbli fil-paġna web tad-DĠ SANTE: http://ec.europa.eu/dgs/health_food-safety/funding/cff/plant_health/survey-programmes_en.htm, fit-taqsima 2. Il-mudelli għall-preżentazzjoni tal-programmi ta' stħarriġ, 1. L-għodda tal-applikazzjoni għall-programmi ta' Stħarriġ dwar l-organiżmi ta' ħsara.
   
   
      ANNESS II
      Il-mudell speċifiku li għandu jintuża għall-preżentazzjoni tar-rapporti intermedji tal-programmi ta' stħarriġ imsemmija fl-Artikolu 3 huwa disponibbli fil-paġna web tad-DĠ SANTE: http://ec.europa.eu/dgs/health_food-safety/funding/cff/plant_health/survey-programmes_en.htm, fit-taqsima 3. Il-mudelli għar-rappurtar, 2. Rapport finanzjarju intermedju.
   
   
      ANNESS III
      Il-mudell speċifiku li għandu jintuża għall-preżentazzjoni tar-rapporti annwali finali (inklużi t-talbiet għall-pagament) tal-programmi ta' stħarriġ approvati msemmija fl-Artikolu 4 huwa disponibbli fil-paġna web tad-DĠ SANTE: http://ec.europa.eu/dgs/health_food-safety/funding/cff/plant_health/survey-programmes_en.htm, fit-taqsima 3. Il-mudelli għar-rappurtar, 1. Rapport annwali tekniku u finanzjarju finali.